open-index/open-wikipedia-markdown huggingface dataset:
אנה ראסל

**אנה וורזלי ראסל** (באנגלית: **Anna Worsley Russel**; נובמבר 1807 – 11 בנובמבר 1876) הייתה בוטנאית בריטית. היא תוארה כ"ייתכן והאישה הכשרונית והבולטת בזמנה בתחום בוטנאות השטח".

## ביוגרפיה
אנה נולדה בנובמבר 1807 בבריסטול, אחת מלפחות שבעת ילדיו של פיליפ ג'ון וורזלי, שעבד בבית זיקוק לסוכר. משפחתה הייתה אוניטריאנית, ומספר מבני משפחתה גילו עניין במדעים, וגם את אנה עודדו ללמוד את ידיעת הטבע. בהתחלה היא למדה אנטומולוגיה (חקר חרקים), אבל אחר כך העדיפה ללמוד על צמחים. גיסה, תומאס באטלר, שהיה מאוחר יותר לכומר של קהילה בקרבת נוטינגהאם ואביו של הסופר סמואל באטלר, גם התעניין בבוטניקה, וייתכן שהוא זה שהשפיע על אנה להמשיך את לימודיה בתחום.

ב-1835, יצא הכרך הראשון של *New Botanist's Guide* (המדריך החדש לבוטנאי) מאת ה. ק. וטסון, שכלל תרומות משמעותיות של וורזלי, בעיקר רשימה של צמחים פורחים מאזור בריסטול. הספר עורר תשומת לב לעבודתה, ובשנת 1839 היא פרסמה את הספרון, *Catalogue of Plants, found in the Neighbourhood of Newbury* (קטלוג של צמחים, שנתגלו באזור ניוברי) אשר תיעד לראשונה יותר מ-60 מיני צמחים ממחוז ברקשייר. במהרה, היא הצטרפה לחברה הבוטנאית של לונדון, והייתה פעילה שם בחילופי דוגמיות. היא גם הרחיבה את תחומי עבודתה לטחבי עלים ופטריות.

וורזלי נישאה לפרדריק ראסל בשנת 1844. גם הוא היה אוניטרי ובוטנאי; השניים היו מיודדים במשך מספר שנים, וראסל היה מלווה את וורזלי במסעות איסוף הדגימות שלה. בהתחלה הם חיו בבריסלינגטון, קרוב לבריסטול, וב-1856 הם עברו לקנילוורת שבווריקשייר. היא חקרה את הפטריות המקומיות, ופרסמה מאמר בכתב העת *Journal of Botany* על המינים הנדירים של המחוז, וגם ציירה יותר מ-730 איורי צמחים.

אנה ראסל נפטרה בקנילוורת ב-11 בנובמבר 1876. בעלה נפטר לפניה, ולא היו לזוג ילדים. היא השאירה את ציוריה למוזיאון הטבע הבריטי, שם הם נמצאים עד היום, ואת אוסף הצמחים וביצי הציפורים שלה הורישה למכון בירמינגהאם ומידלנד.

## הערות שוליים

קטגוריה:בוטנאיות בריטיות
קטגוריה:בוטנאים בריטים
קטגוריה:בריטיות שנולדו ב-1807
קטגוריה:נפטרות ב-1876
קטגוריה:מדעניות בריטיות במאה ה-19
קטגוריה:בריטים שנולדו ב-1807
קרל בלינד

**קרל בלינד** (בגרמנית: **Karl Blind**; 4 בספטמבר 1826, מנהיים - 31 במאי 1907, לונדון) היה מהפכן גרמני וסופר שיצירותיו עסקו בפוליטיקה, היסטוריה, מיתולוגיה וספרות גרמנית.

קרל בלינד נולד במנהיים, אז חלק של הדוכסות הגדולה של באדן. הוא למד באוניברסיטת היידלברג, סולק ממנה ונעצר בעקבות האשמות בפעילות מהפכנית. בשנת 1848 הוא לקח חלק פעיל באירועי המהפכה הבאדית. לאחר דיכוי המהפכה הוא נעצר ונשפט ל-8 שנות מאסר. לאחר שמונה חודשים הוא שוחרר ועבר לפריז. בהמשך הוא גורש מצרפת והחל משנת 1852 התגורר בלונדון.

בהיותו בלונדון היה בקשר עם פעילים מהפכנים שונים. בשנת 1867 הוא קיבל חנינה מממשל הדוכסות. 

בלינד התחתן בשנת 1849 לאלמנה שכבר היו לה ילדים. בנה פרדיננד ניסה להיתנקש באוטו פון ביסמרק והתאבד בכלא. בתה מתילדה בלינד הייתה למשוררת מצליחה.

## קישורים חיצוניים

* בלינד, קרל, ערכו באנציקלופדיה אמריקנה

קטגוריה:סופרים גרמנים
קטגוריה:מהפכנים גרמנים
קטגוריה:גרמנים שנולדו ב-1826
קטגוריה:גרמנים שנפטרו ב-1907
קרל סטף

**קרל אלברט סטף** (בשוודית: **Karl Albert Staaff**; 21 בינואר 1860 – 4 באוקטובר 1915) היה פוליטיקאי ועורך דין שוודי. הוא היה יושב ראש מפלגת הקואליציה הליברלית בין השנים 1907 – 1915 ובמהלך תקופה זו כיהן פעמיים כראש ממשלת שוודיה.

## קריירה
סטף היה פעיל בתנועה למען זכות בחירה אוניברסלית וכראש הממשלה מטעם המפלגה הליברלית הוא הוביל ניסיון להנהגת זכות בחירה שוויונית לגברים. יורשו כמנהיג המפלגה, נילס אידן הצליח בסופו של דבר לסיים את המהלך ובשנים 1918 – 1919 הנהיג זכות בחירה אוניברסלית, כולל זכות בחירה לנשים (לאחר בקשות רבות מצד האיגוד הלאומי לזכות בחירה לנשים). בגלל התערבותם של השמרנים, ירדה בסופו של דבר מעל הפרק הצעתו של סטף להנהגת בחירות בשיטה הרובנית לטובת הנהגת בחירות בשיטה היחסית. ב-1912 הוארכה חופשת הלידה לנשים לשישה שבועות וב-1913 הונהגה תוכנית לתשלום גמלאות מכספי משלמי המיסים.

סטף נקלע לעימות קשה עם הממסד השוודי השמרני, הפרו-מלוכני והאנטי-דמוקרטי והיה לדמות שנואה בעיני מוביליו. מסע השמצה אינטנסיבי נוהל כנגדו, בו הוא צויר כהורס המסורת והחבר השוודית. תושבי סטוקהולם העשירים אף רכשו מאפרות בדמותו. צעדי המדיניות האנטי-צבאיים שלו גרמו למסע גיוס הכספים הנרחב ביותר בהיסטוריה של שוודיה עד לאותה עת. סכום של 12 מיליון קרונות שוודיות נאסף תוך כמה חודשים בשנת 1912 לבנייתה של ספינת הקרב HSwMS Sverige. סטף נאלץ להיכנע ולמורת רוחו הוזמנה הספינה.

ב-1914 התפטר סטף מהממשלה לאות מחאה, לאחר שהשמרנים ארגנו הפגנת חקלאים בחצר הארמון המלכותי בסטוקהולם, שם המלך גוסטב החמישי, שעל פי החוק היה אמור להתרחק מפוליטיקה, גינה את מדיניות ההגנה של סטף.

חברי המפלגה הליברלית בני זמנו ראו את סטף כראשון מבין מנהיגי שוודיה הליברלים במאה ה-20, שאחריו באו פרלמנטרים כמו נילס אידן, קרל גוסטב אקמן, חתן פרס נובל לכלכלה, ברטיל אולין, גונר הלן, פר אולמארק ובנגט וסטרברג.

## קישורים חיצוניים

* Karl A Staaff - Svenskt Biografiskt Lexikon - Riksarkivet 
* 

קטגוריה:ערכים שבהם תבנית בריטניקה אינה מתאימה
קטגוריה:ראשי ממשלת שוודיה
קטגוריה:שרי ממשלת שוודיה
קטגוריה:בוגרי אוניברסיטת אופסלה
קטגוריה:ילידי 1860
קטגוריה:נפטרים ב-1915
יחסי בולגריה–שוודיה

**יחסי בולגריה–שוודיה** הם יחסי החוץ שבין בולגריה לבין שוודיה. היחסים בין המדינות מתוארים כ"מצוינים". לבולגריה יש שגרירות בסטוקהולם מאז 1905, וכן קונסוליה בגטבורג, ולשוודיה יש קונסוליות כבוד בסופיה ובוארנה. בנוסף, קיימת לשכת מסחר שוודית-בולגרית המבוססת בסופיה. המדינות כוננו את יחסיהן באופן רשמי ב-1909.

הייצוא של שוודיה לבולגריה עמד בשנת 2009 על כ-802 מיליון קרונות שוודיות, בעוד הייבוא עמד על 758 מיליון קרונות. ההשקעה הישירה של שוודיה במדינה מוערכת בכ-15 מיליון אירו, נכון ל-2010. כ-50,000 שוודים ביקרו בבולגריה בשנת 2010. שתי המדינות חברות באיחוד האירופי, במועצה האירופית, וב-OSCE.

עד 2011 הייתה לשוודיה שגרירות בסופיה, אשר הוחלפה בקונסוליית כבוד באותה שנה, במעמד שר החוץ השוודי. לשוודיה שגרירה לבולגריה, הנמצאת בסטוקהולם ומבקרת בבולגריה תדיר.

על פי הלשכה המרכזית לסטטיסטיקה של שוודיה, בשנת 2000 חיו בשוודיה 3,508 בולגרים, כאשר המספר עולה בהתמדה, וב-2016 חיו כבר 9,105 בולגרים במדינה.

## פליטים
בסביבות 20 בדצמבר 1989 כ-100 פליטים ביום הגיעו לשוודיה, בזרם הפליטים הגדול ביותר מאז מלחמת העולם השנייה, והמצב תואר כ"קריטי". כמעט כל פליטים אלו היו טורקים-בולגרים, אשר הגיעו דרך פולין ומזרח-גרמניה. הפליטים הגיעו באונייה "וינסטון צ'רציל" למאלמה, וטענו כי הופללו בבולגריה, אך נשלחו באוטובוסים לעיירה טרלבורג שבמחוז סקונה, משם הוחזרו באוניות. זאת, עקב חוקים חדשים בשוודיה אשר קבעו כללים נוקשים יותר לקבלת פליטים.

## קישורים חיצוניים

* שגרירות בולגריה בסטוקהולם
* המשימה הדיפלומטית של שוודיה לבולגריהמרכז|ממוזער|שגרירות בולגריה בסטוקהולם

## הערות שוליים

קטגוריה:ערכים ללא קטגוריות פיזיות - יחסי חוץ
יחסי בלארוס–שוודיה

**יחסי בלארוס–שוודיה** הם יחסי החוץ בין בלארוס לבין שוודיה. שתי המדינות כוננו את היחסים הדיפלומטיים ב-1992. לבלארוס הייתה שגרירות בסטוקהולם עד למשבר הדיפלומטי בין המדינות, ולשוודיה יש שגרירות במינסק.

ב-7 בנובמבר 2004, רדיו שוודיה שידר בבלארוסית כי שוודיה, כדמוקרטיה, תומכת בתהליך של דמוקרטיזציה בבלארוס.

על פי הלשכה המרכזית לסטטיסטיקה של שוודיה, חיים במדינה כ-2,991 בלארוסים נכון ל-2016. זאת לאחר מגמת עלייה מתמשכת, כאשר בשנת 2000 חיו בשוודיה 449 בלארוסים בלבד.

## משבר דיפלומטי
ב-3 באוגוסט 2012, הודיע שר החוץ קארל בילדט שבלארוס גירשה את שגריר שוודיה במינסק, זאת לאחר שנטען כי יצר קשר עם האופוזיציה במדינה. קרל בילדט אמר כי הטענות נגד השגריר היו חסרות בסיס וכי "הגירוש של השגריר השוודי במדינה על ידי משטרו של לוקשנקו הוא הפרה חמורה של נורמות היחסים בין מדינות". בעקבות המאורע, שוודיה בחרה לגרש שני דיפלומטים בלארוסים מארצה ולא לאפשר לשגריר הבלארוסי החדש להגיע לסטוקהולם. דבר זה הוביל לכך שבלארוס בחרה לגרש את כל הדיפלומטים השוודים ולסגור את השגרירות בסטוקהולם.

## קישורים חיצוניים
* שגרירות שוודיה במינסק  

## הערות שוליים

מרכז|ממוזער|246x246 פיקסלים|שגרירות שוודיה במינסק

קטגוריה:ערכים ללא קטגוריות פיזיות - יחסי חוץ
לואי ז'ול טרושו

**לואי ז'ול טרושו** (בצרפתית: **Louis Jules Trochu**; 12 במרץ 1815 - 7 באוקטובר 1896) היה גנרל ופוליטיקאי צרפתי. כיהן כנשיא "ממשלת ההגנה הלאומית" וכראש ממשלת צרפת בפועל החל מ-4 בספטמבר 1870 ועד התפטרותו ב-22 בינואר 1871 (אם כי הוא שמר על התפקיד באופן סמלי עד הבחירות בפברואר 1871).

## ביוגרפיה
טרושו נולד ב-12 במרץ 1815 בקומונה לה פלה הנמצאת באי בל איל שבצרפת (האי נכלל מבחינה מנהלית בחבל ברטאן). הוא למד באקדמיה הצבאית סן-סיר וב-1837 התגייס לצבא צרפת. ב-1840 הועלה לדרגת לוטננט וב-1843 לדרגת קפטן. הוא השתתף בכיבוש הצרפתי של אלג'יריה תחת פיקודו של תומאס רוברט בוז'ו, אשר בשל אומץ לבו בקרבות סידי יוסף ואיזלי ב-1844 מינה אותו לעוזרו האישי והפקיד בידיו משימות חשובות. ב-1845 הועלה לדרגת מייג'ור, וב-1853 לדרגת קולונל. הוא התבלט במהלך מלחמת קרים, אשר בה שימש כראש מטהו של ז'ואקים לירוי דה סנט ארנו. לאחר מכן הועלה לדרגת גנרל דיוויזיה וקיבל דרגת מפקד בלגיון הכבוד. ב-1859 מונה למפקד דיוויזיה במסגרת חיל המשלוח הצרפתי שהתערב במלחמת אוסטריה-סרדיניה, אשר לאחריה קיבל את הצלב הגדול של לגיון הכבוד.

ב-1866 הועבר טרושו למשרד המלחמה. שנה לאחר מכן הוא פרסם חוברת בשם "L'Armée française en 1867", אשר עד 1870 כבר נמכרה בעשרים מהדורות. עם זאת, בחוברת זו הוא גילה תמיכה בבית אורליאן הגולה (באותה עת שלט בצרפת בית בונפרטה), ולפיכך סולק מהצבא עם מחצית הפנסיה. עם פרוץ מלחמת צרפת–פרוסיה ב-1870 הוצעו לו תפקידי פיקוד, אולם הוא סרב. עם זאת, ככל שהמלחמה התקדמה לרעת צרפת, הוא הסכים לחזור לשירות פעיל. נפוליאון השלישי, קיסר צרפת, מינה אותו למפקד מחנה שאלון, וב-17 באוגוסט 1870 העביר אותו לתפקיד המושל הצבאי של פריז.

בעקבות התבוסה הצרפתית המוחצת בקרב סדאן, עמל טרושו קשות כדי להעמיד את פריז במצב שתוכל להגן על עצמה מפני הכוחות הפרוסיים המתקדמים. ב-4 בספטמבר בוצעה הפיכה שהדיחה את השלטון המלוכני והוכרזה הרפובליקה הצרפתית השלישית. בנוסף לתפקידיו הלאומיים, נטל על עצמו טרושו את תפקיד נשיא "ממשלת ההגנה הלאומית", וככזה שימש כראש ממשלת צרפת בפועל. המצור על פריז בידי הפרוסים החל ב-19 בספטמבר. טרושו טען שיש להתמקד בעיקר בהגנה על העיר, אולם בלחץ דעת הקהל נאלץ לבצע גיחות הרות אסון. ב-22 בינואר 1871 הוא הודיע על כוונתו להיכנע בפני הפרוסים. במקביל, התפטר מכל תפקידיו והעביר את השלטון בפריז לגנרל ז'וזף וינואי. פריז נכנעה ב-28 בינואר. טרושו המשיך לשמור על תפקיד הנשיא באופן סמלי עד הבחירות שנערכו בפברואר. 

בבחירות שנערכו התמנה טרושו לחבר באספה הלאומית מטעם מחוז מורביאן. ב-1872 פרש מהפוליטיקה, וב-1873 מהצבא. הוא המשיך לפרסם מחקרים שונים בנושא ביטחון צרפת. הוא נפטר בטור ב-7 באוקטובר 1896 בגיל 81.

## קישורים חיצוניים

קטגוריה:גנרלים צרפתים
קטגוריה:מפקדים בלגיון הכבוד
קטגוריה:אנשי צבא צרפתים במלחמת קרים
קטגוריה:צרפתים במלחמת צרפת–פרוסיה
קטגוריה:פוליטיקאים צרפתים
קטגוריה:ראשי ממשלת צרפת
קטגוריה:מסדר האמבט: עמיתים
קטגוריה:צרפתים שנולדו ב-1815
קטגוריה:צרפתים שנפטרו ב-1896
מודה בקנס

**מודה בקנס פטור** הוא כלל הלכתי הפוטר מתשלום אדם שהודה במעשה שיש בו כדי לחייבו קנס אילו היו מעידים עליו עדים בבית דין. הפטור חל רק כאשר אין עדים על המעשה, ולפי דעת רב שנפסקה להלכה, גם כאשר יש עדים, בתנאי שהנאשם הקדים והודה לפני שבאו העדים, ובתנאי שהודאתו של הנאשם מחייבת אותו ממון.

מאז ביטול הסמיכה כלל זה אינו מעשי, כיוון שבתי הדין אינם מוסמכים לדון בדיני קנסות, והם אינם מחייבים אף אדם בקנס.

## מקור ההלכה
מקור ההלכה ש"מודה בקנס" נפטר מתשלומי הקנס מבוסס על דרשת הפסוק האמור לגבי הקנס ההלכתי של תשלומי כפל המושת על גנב: . ודרשו חז"ל: אשר ירשיעון אלוהים (=הדיינים), פרט למרשיע את עצמו. שהמרשיע את עצמו אינו חייב בתשלומי הקנס.

בהתאם לדין זה מורה המשנה במסכת כתובות:
.
בתלמוד נידון מקרה שבו לאחר שהודה בקנס באו עדים לחייבו בקנס. בנושא זה הובאה מחלוקת אמוראים:  רב ושמואל נחלקו אם ההנחיה של מודה בקנס פטור מחריגה את המודה בקנס בשל עצם ההודאה או שרק נאמר שאי אפשר לבסס הרשעה בקנס על הודאה, בשונה מחיובי ממון שבהם מתקבלת הודאת בעל דין להטלת חיוב גמור.

## טעם ההלכה
הראשונים פירשו שהסיבה לכך שהודאה אינה קבילה במשפטי קנסות היא ההלכה שאין אדם משים עצמו רשע, ולכן רק בחיובים ממוניים שביד האדם לתת ביוזמתו את כספו לתובע מקובלת הודאת בעל דין.

ואולם יש מן האחרונים שהוכיחו שבעלי התוספות נקטו שהחסרון אינו בקבילות ההודאה בתחום הקנסות, והפטור מקנס במקרה של הודאה נובע מכך שלאדם אין בנוגע לעצמו נאמנות לגבי העובדות אלא לגבי עצם החיוב, ולכן הודאת בעל דין תקפה רק במקרה שההודאה מבססת ידיעה על חיובו של המודה. שונה הדבר בדיני קנסות מאחר שקנס אינו חיוב ממשי אלא סנקציה שאותה מטיל בית הדין על החייב, עד לפסיקת בית הדין אין חיוב כלשהו על הנתבע ומאחר והודאתו אינה קבילה בהתייחס לעובדות ואינו יכול להודות בחיוב שעתיד להיווצר בפסיקת בית הדין, לא ניתן לבסס חיוב קנס על הודאה.

ויש מן האחרונים שכתבו שהודאה בקנס אינה פועלת שלא לאפשר את ההרשעה והטלת הקנס, אלא שהתורה הורתה לקבל את ההודאה במקום תשלום, וכמי ששילם את הקנס.

## פרטי דינים
להלכה זו ישנם תנאים והגבלות,

* **הודאה המחייבת ממון:** אין הודאה פוטרת אלא אם כן, מחמת הודאתו התחייב ממון. לדוגמה, אם הנאשם מודה שגנב, ובכך מתחייב לשלם את הקרן, הרי הוא נפטר מתשלומי כפל, אך אם לאחר שהגיעו עדים שגנב, מודה הגנב שבנוסף לגניבה גם טבח או מכר את השור, הגנב אינו נפטר מתשלומי ארבעה וחמישה, שהרי אין הודאה זו שטבח מחייבת את הגנב ממון.

בחלק מהמקרים נחלקו הפוסקים, האם נפטר המודה:

* האם גם בקנסות שהושתו בידי חכמים ואינם מדאורייתא נאמרה הלכה זו שהמודה בחיובו בהם, נפטר מתשלום. יש מן האחרונים שכתבו שגם בקנסות מדרבנן המודה בקנס פטור והראו שכך היא דעת כמה מן הראשונים, ומאידך יש מן האחרונים שכתבו שבקנסות מדרבנן גם המודה בקנס חייב וגם לשיטה זו סימוכין בדברי ראשונים.

## לקריאה נוספת
* רבי בנימין וולף לעוו, **שערי תורה**: הודאה ונאמנות, חלק ב, ירושלים: מכון ירושלים, תשס"ח, כלל כו, עמ' רסד-שיב (נדפס מכתב יד ואינו במהדורה הישנה)
* רבי חיים רבינוביץ, **בעניין מודה בקנס**, בתוך: **חידושי רבי חיים מטעלז**, מסכת בבא קמא, סימנים יד-טו
* **מודה בקנס פטור**, ש"ס מתיבתא, מסכת בבא קמא חלק רביעי, אוצר עיונים, מערכה מח. עמ' קח-קיז.

## קישורים חיצוניים
* 
* 

## הערות שוליים

קטגוריה:משפט עברי: דיני קנסות
יחסי אסטוניה–שוודיה

**יחסי אסטוניה–שוודיה** הם יחסי החוץ שבין אסטוניה לבין שוודיה. אסטוניה הייתה באופן מלא או חלקי תחת שלטון שוודי בין 1561 ל-1721.

לאסטוניה יש שגרירות בסטוקהולם ו-5 קונסוליות כבוד (באסקילסטונה שעל חוף הים הבלטי, גטבורג, קרלסקרונה, מאלמה וויסבי), ולשוודיה יש גרירות בטאלין ו-2 קונסוליות כבוד (בנרבה וטרטו).

שתי המדינות הן חברות מלאות במועצת המדינות הבלטיות, כמו גם באיחוד האירופי.

## הכיבוש הסובייטי
ב-1944 הייתה שוודיה אחת המדינות הראשונות להכיר בשלטון הסובייטי במדינות הבלטיות. ב-1945, הסגירה שוודיה לברית המועצות 170 חיילי ואפן אס אס מהמדינות הבלטיות אשר ברחו מהצבא האדום ומצאו מקלט בשוודיה. ב-15 באוגוסט 2011 התנצל באופן רשמי ראש ממשלת שוודיה, פרדריק ריינפלט, בפני ראשי ממשלות אסטוניה, לטביה וליטא, באומרו כי "שוודיה חייבת לשכנותיה הבלטיות "חוב של כבוד" על עצימת עין כלפי הכיבוש הסובייטי של אחרי המלחמה", ודיבר על "רגע חשוך" בהיסטוריית מדינתו.

## קישורים חיצוניים

## הערות שוליים


קובץ:Tyrgatan 3.jpg|שגרירות אסטוניה בסטוקהולם
קובץ:Swe-emb-tallinn-2008.jpg|שגרירות שוודיה בטאלין
קובץ:Swedish Lion.jpg|האריה השוודי בנרבה. מונומנט שנבנה לאות הניצחון השוודי במערכה על העיר


קטגוריה:ערכים ללא קטגוריות פיזיות - יחסי חוץ
סוזן ג'יימסון

**סוזן איי. אם. ג'יימסון** (באנגלית: **Susan I.M. Jameson**; נולדה ב-13 באוגוסט 1941) היא שחקנית אנגלייה ששיחקה במגוון גדול של תפקידים בעיקר בטלוויזיה. תפקידה המוכר ביותר הוא בדמות אסתר ליין בסדרת הפשע "תחבולות חדשות" של ה-BBC בה הופיעה בשנים 2003 עד 2013.

## ביוגרפיה
ג'יימסון נולדה בברנט גרין שבווסטרשייר.

בטלוויזיה הופיעה ג'יימסון בתפקיד מירה בית' באופרת הסבון "קורוניישן סטריט", בדמות קייט בסדרה "Take Three Girls" ובתפקיד ג'סי סיטון בדרמה התקופתית "When the Boat Comes In". היא גילמה את אמה לאמב בעונה השלישית של הסדרה "All in Good Faith", ושיחקה בתפקיד אשתו השנייה של ג'ון דאטין בדרמה של ה-BBC "לשרתם כל ימי". עוד כיכבה בסדרה הקומית לילדים: "Bad Boyes" בה שיחקה בתפקיד האמא של הדמות הראשית. ב-1985 שיחקה בסדרה  בתפקיד בידי בדולטי.

ג'יימסון שיחקה עם בעלה בסדרות אחדות בהן בפרק בסיטקום "The Likely Lads", בסדרה "When The Boat Comes In", בסדרה "תחבולות חדשות", בסדרת הדרמה-קומית "Grandpa in My Pocket" ובסדרת הדרמה "Close and True" של ITV (שודרה בשנת 2000) בכיכובו של רובסון גרין.

היא שיחקה בתפקיד אורח בסדרות כגון "UFO", "Space: 1999", "Z-Cars", "Special Branch", "דיאל ופסקו", "היי-די-היי" והולבי סיטי.

ב-2009 הייתה ג'יימסון אחת מחמש שחקניות שגילמו את דמותה של המלכה אליזבת השנייה בדרמה התיעודית "המלכה" של ערוץ 4. האחרות היו אמיליה פוקס, ברברה פלין, סמנתה בונד ודיאנה קוויק.

ג'יימסון השתתפה בקביעות בסדרות האודיו של "דוקטור הו" בהפקת ה-BBC. היא גילמה את גברת ויבסי, סוכנת הבית של הדוקטור, בשלוש סדרות עם טום בייקר "Hornets' Nest" (מ-2009), "Demon Quest" (מ-2010) ו-"Serpent Crest" (מ-2011). עוד קודם לכן שיחקה בהקלטות של "דוקטור הו" בהפקת Big Finish Productions בתפקיד גברת מוינהן בתסכית "The Spectre of Lanyon Moor" לצדם של קולין בייקר, ניקולס קורטני ובעלה ג'יימס בולאם. ב-1971 לוהקה ג'יימסון לתת-הסדרה "Colony in Space" אבל הוחלפה על ידי טוני קאונטר מכיוון שמנהל מחלקת הדרמה של ה-BBC החליט שהתפקיד אינו מתאים לאישה.

היא מוכרת גם מהקראת ספרי שמע ובמיוחד הרומנים של קתרין קוקסון.

ב-2014 יצא לאור ספרה הראשון של ג'יימסון "Pony Tails" המכיל אוסף של סיפורים קצרים על ארבעה גזעים של סוסי פוני - קונמרה, ולש קוב, פוני שטלנד, ואקסמור. הספר יצא לאור בהוצאת פורלוק בוקס.

### חיים אישיים
ג'יימסון התחתנה עם השחקן ג'יימס בולאם ונולדה להם בת, לוסי. לג'יימסון נולד בן מיחסים קודמים שנמסר לאימוץ ושמו שונה ממארק לנייג'ל.

## פילמוגרפיה

## קישורים חיצוניים

## הערות שוליים

קטגוריה:שחקניות קולנוע וטלוויזיה אנגליות
קטגוריה:בריטיות שנולדו ב-1941
קטגוריה:בריטים שנולדו ב-1941
קווין מגנוסן

**קווין יאן מגנוסן** (בדנית: **Kevin Jan Magnussen**; נולד ב-5 באוקטובר 1992) הוא נהג מרוצים דני המתחרה עבור קבוצת המפעל של ב.מ.וו. התחרה במשך 9 עונות באליפות הפורמולה 1. קווין הוא בנו של יאן מגנוסן, נהג עבר בפורמולה 1, שזכה 4 פעמים במרוץ 24 השעות של לה מאן.

## קריירה
מגנוסן נולד ברוסקלייד, דנמרק ובילדותו התחרה במרוצי קארטינג. בשנת 2008 החל להתחרות באליפות הפורמולה פורד הדנית ואף זכה באליפות. במקביל, השתתף במספר מרוצים בסבב הפורמולה 3 הגרמני. בשנת 2009 עבר להתחרות בפורמולה רנו. הוא סיים במקום השני בסבב הצפון אירופאי ובמקום השביעי בסבב הכלל אירופאי. בשנת 2010 התחרה באליפות גרמניה בפורמולה 3. הוא סיים את העונה במקום השלישי וזכה בתואר רוקי העונה. בשנת 2011 עבר להתחרות באליפות הפורמולה 3 הבריטית. בשנת 2012 עבר להתחרות בפורמולה רנו 3.5, בה התחרה במשך 2 עונות. בסיום עונת 2013 זכה בתואר האליפות.

## פורמולה 1
### מקלארן
התנסותו הראשונה בנהיגה ברכב פורמולה 1 הייתה בנובמבר 2012 בנהיגת מבחן שערך על המסלול באבו דאבי עבור קבוצת מקלארן. במהלך שלושת ימי המבחן שהתקיימו הוא קבע את הזמן הטוב ביותר וקיבל זכאות לרישיון מרוצים. שנה לאחר כן הודיעה הקבוצה על החתמתו של מגנוסן כמחליפו של סרחיו פרס לקראת עונת 2014. באותה עונה נקבע כי נהגים יוכלו לבחור את מספר הרכב בו יתחרו, מספר שילווה אותם לאורך כל הקריירה. מגנוסן בחר את המספר 20, המספר עמו זכה באליפות שנה קודם לכן.

במבחני טרום העונה שהתקיימו בחרז ובחריין קבע את הזמנים הטובים ביותר. לקראת מרוץ פתיחת העונה דורג במקום הרביעי. בתחילת המרוץ סבל מהיגוי יתר, אך במהלך המרוץ הצליח לעקוף את לואיס המילטון וסיים במקום השלישי אחרי דניאל ריקארדו. לאחר המרוץ נשללה מריקארדו התוצאה עקב עברה על התקנות ומגנוסן קודם למקום השני. למרות שצבר נקודות ב-11 מרוצים נוספים במהלך העונה, בסיומה הודיעה מקלארן על חזרתו של פרננדו אלונסו לקבוצה לצידו של ג'נסון באטן. מגנוסן הושאר בקבוצה כנהג מחליף.

פציעה של אלונסו במהלך ההכנות לעונה מנעה ממנו לקחת חלק במרוץ פתיחת העונה ומגנוסן נקרא להחליפו. בעיה במנוע במהלך הקפת החימום מנעה ממנו להשתתף במרוץ בסופו של דבר. לקראת סיום העונה שוחרר מהקבוצה, הודעה שנשלחה אליו ביום הולדתו.

### רנו

לאחר ששוחרר ממקלארן בחן הצעות מקבוצות האס ומאנור. בנוסף בחן אפשרויות מחוץ לפורמולה 1 כנהג בקבוצת מרצדס באליפות ה-DTM ובפורשה בקטגוריית ה-LMP1. לבסוף חתם בקבוצת רנו כמחליפו של פסטור מלדונדו. במהלך העונה צבר רק 7 נקודות ולקראת סיומה חתם על חוזה בקבוצת האס.

### האס

## חיים פרטיים
קווין הוא בנו של יאן, נהג עבר בפורמולה 1, שזכה 4 פעמים במרוץ 24 השעות של לה מאן. באוגוסט 2019 נישא ללואיז גיורפ. בשנת 2018 עבר להתגורר בדובאי.

## מרוצים

* תוצאה בכתב **מודגש** מסמלת זינוק מפול פוזישן
* תוצאה בכתב *מוטה* מסמלת את זמן ההקפה המהירה
* תוצאה בכתב מוקטן מציינת את המקום אליו הגיע הנהג במרוץ הספרינט

## קישורים חיצוניים

* 

## הערות שוליים

קטגוריה:נהגי מכוניות מרוץ דנים
קטגוריה:נהגי פורמולה 1
קטגוריה:נהגי קבוצת מקלארן
קטגוריה:נהגי קבוצת רנו
קטגוריה:נהגי קבוצת האס
קטגוריה:דנים שנולדו ב-1992
עופר רחימי

**עופר רחימי** (נולד ב-2 ביולי 1976 בנצרת עילית) הוא מאמן כדורסל ישראלי המשמש כיום כמאמן.

## ביוגרפיה
רחמי החל את דרכו כשחקן נוער בהפועל גבת אך פרש זמן קצר לאחר המעבר לקבוצה הבוגרת. את קריירת האימון החל בליגות הנמוכות בין היתר באליצור לביא וקצרין לאחר מכן עבר לאמן את מכבי קריית ביאליק מהליגה הארצית, בעונת 2003/04 החל לשמש כעוזר מאמן בקריית ביאליק ובעונה שלאחר מכן מונה למאמן הקבוצה בליגה הלאומית.

בעונת 2005/06 שימש כעוזר מאמן בהפועל מגידו.

בעונת 2006/07 מונה למאמן הפועל מרנין–קריית טבעון והחזיק בתפקיד לתקופה של שלוש עונות.
בשנים 2011 עד 2016 שימש כעוזר המאמן בקבוצת מכבי חיפה. הוא מונה למאמן של מכבי חיפה ביוני 2016 בסיום העונה הסדירה הראשונה שלו כמאמן ראשי (עונת 2016/17), דורגה מכבי חיפה במקום השמיני בטבלה.
בחודש יוני 2017 ניצחה מכבי חיפה בהדרכתו את הפועל חולון בסדרת רבע גמר הפלייאוף, והעפילה לחצי גמר ליגת העל בכדורסל. בכך הפכה לקבוצה הראשונה בתולדות ליגת העל שעולה לחצי הגמר מהמקום השמיני ומדיחה את המוליכה בסיום הליגה הסדירה. בחצי גמר הפיינל פור הדיחה קבוצתו את מכבי תל אביב והעפילה למשחק גמר נגד הפועל ירושלים בו הפסידה 83:76.

חוזהו הוארך לעונת 2017-18.

באוקטובר 2017 מונה, במקביל לתפקידו במכבי חיפה, לתפקיד עוזר המאמן של נבחרת ישראל בכדורסל תחת המאמן עודד קטש. בתפקיד זה שימש כשנתיים עד אשר הוחלף על ידי גיא גודס.

ב-22 באפריל 2018 לאחר הפסד של קבוצתו מכבי חיפה להפועל תל אביב וירידת קבוצתו למקום האחרון בליגה עופר רחימי התפטר מתפקידו כמאמן מכבי חיפה. הוא הוחלף על ידי ברק פלג שלא הצליח למנוע את נשירתה של מכבי חיפה לליגה הלאומית. ב-25 ביולי 2018 מונה עופר רחימי למאמן הפועל חיפה.

בפברואר 2019 פוטר רחימי מהפועל חיפה לאחר סדרת הפסדים. בקיץ 2019 מונה רחימי לעוזרו של דני פרנקו בעירוני נהריה.

בקיץ 2020 מונה למאמנה של מכבי אשדוד מהליגה הלאומית בכדורסל, בעונה זו הוביל את הקבוצה למקום השני בתום העונה הסדירה ולרבע גמר הפלייאוף בו הפסידה הקבוצה 1–2 להפועל עפולה.

בדצמבר 2021 פוטר רחימי מאימון אשדוד לאחר שהקבוצה פתחה את העונה עם שורת הפסדים ומאזן 2–8.

ב-4 במרץ 2022 מונה למאמנה של מכבי חיפה במקומו של אבי סוכר שהתפטר מתפקידו. בינואר 2024 הודיעה מכבי חיפה על סיום דרכו של רחימי במועדון כאשר הקבוצה במקום האחרון. הוא הוחלף על-ידי בני כץ. מכבי חיפה נשרה לליגה הארצית בתום העונה.

ב-25 ביוני 2024 מונה למאמנה של עירוני נהריה מהליגה הלאומית בכדורסל. בנובמבר 2024 פוטר.

רחימי מתגורר בשמשית, נשוי ואב לשתי בנות.

## הערות שוליים

קטגוריה:מאמני הפועל חיפה בכדורסל
קטגוריה:מאמני מכבי חיפה בכדורסל
קטגוריה:מאמני מכבי אשדוד בכדורסל
קטגוריה:מאמני עירוני נהריה
קטגוריה:מאמני כדורסל ישראלים
קטגוריה:נוף הגליל: אישים
קטגוריה:שמשית: אישים
קטגוריה:ישראלים שנולדו ב-1976
יחסי אירלנד–שוודיה

**יחסי אירלנד–שוודיה** הם יחסי החוץ בין הרפובליקה של אירלנד לבין שוודיה. לאירלנד יש שגרירות בסטוקהולם, ולשוודיה יש קונסול בדבלין, לאחר שסגרה את שגרירותה בעיר ב-2010, וכן קונסוליות כבוד בגולוויי ובלימריק. שתי המדינות חברות במועצת אירופה ובאיחוד האירופי.

באירלנד חיים 1,713 שוודים נכון ל-2011, ובשוודיה חיים 2,667 אירים נכון ל-2016.

## היסטוריה
יושב ראש הפרלמנט השוודי ביקר בדבלין ב-26 ביוני 2009, ימים ספורים לפני ששוודיה החלה בכהונתה כנשיאת האיחוד האירופי. ב-17 ביולי 2009, מועצת הסחר השוודית סגרה את משרדיה בדבלין והעבירה אותם לממלכה המאוחדת.

## קישורים חיצוניים

## הערות שוליים

מרכז|ממוזער|שגרירות אירלנד בסטוקהולם

קטגוריה:ערכים ללא קטגוריות פיזיות - יחסי חוץ
בוליביאנה דה אביאסיון

**בוליביאנה דה אביאסיון** (בספרדית: **Boliviana de Aviación**) המכונה לעיתים קרובות פשוט **בואה** (**BoA**), היא חברת התעופה הלאומית של בוליביה הנמצאת בבעלות מלאה של המדינה. החברה הוקמה באוקטובר 2007, במקום חברת Lloyd Aéreo Boliviano, והחלה את פעילותה בחודש מרץ 2009. בסיס הפעילות המרכזי של החברה נמצא בקוצ'במבה, למרות שמרבית הטיסות הבינלאומיות מופעלות מסנטה קרוס דה לה סיירה.

כיום החברה מפעילה טיסות לכ-17 יעדים ב-5 מדינות (לנמלי התעופה שבתוך בוליביה, ליעדים באמריקה הלטינית, ובנוסף לכך למיאמי, מדריד וברצלונה.

לחברה הסכם שותפות קוד עם חברת התעופה הספרדית איבריה.
שמאל|ממוזער|מפת היעדים של BOA: בכחול כהה-בוליביה, בכחול בהיר-יעדי החברה, בצהוב-יעדים עתידיים

## צי המטוסים
[ממוזער|מטוס [בואינג 300–737 של החברה בסאו פאולו]]
[ממוזער|מטוס [בואינג 767-300ER של החברה בנחיתה במיאמי]]

## קישורים חיצוניים

* 

## הערות שוליים

קטגוריה:חברות תעופה לאומיות
קטגוריה:בוליביה: כלכלה
קטגוריה:בוליביה: תחבורה
בלטיקה

ממוזער|250px|פחיות בלטיקה, מספר 3 ו-7.
**בלטיקה** (ברוסית: **Балтика**) הוא שמה של מבשלת בירה רוסית, היא מבשלת הבירה הגדולה ביותר ברוסיה והיא מבשלת הבירה השנייה בגודלה באירופה. שמה המלא: חברת מבשלת הבירה "בלטיקה" (Пивоваренная компания Балтика). מטה החברה נמצא בסנקט פטרבורג, המבשלה הראשית מתפרסת על פני שטח המשתווה בגודלו לגודל מדינת הותיקן.
## היסטוריה
מבשלת "בלטיקה" החלה בייצור בירה בסנקט פטרבורג בשנת 1990. החברה נוסדה במשותף על ידי נאיף אצ'קזאי, יליד אפגניסטן, וניקיטה כפירוב. בשנת 1993, חברת Baltic Beverages Holding  הפכה לבעלת המניות הגדולה ביותר בחברה. בשנת 2000 נפתח מפעל הלתת שלה Soufflet שהוא הגדול ביותר ברוסיה, שנבנה סנקט פטרבורג יחד עם החברה הצרפתית "Groupe Soufflet", שהשקיעה כ-35 מיליון דולר בפרויקט וקיבלה 70% מהבעלות על המפעל. "בלטיקה" כיסתה את שאר ההוצאות וקיבלה 30% מהמניות. עם העלייה בפופולריות של שתיית בירה במדינה "בלטיקה" הפכה תוך שנים ספורות ליצרנית הבירה הגדולה ברוסיה והחזיקה בשליש מהשוק הרוסי.

מניות החברה הונפקו בבורסת RTS בספטמבר 2001; ובינואר 2002 הגיעה שווי השוק שלה לכ-1.3 מיליארד דולר. במקביל באותה תקופה חברת האם שלה Baltic Beverages Holding, שפועלת גם ב, פינלנד ואוקראינה, נרכשה במשותף על ידי מבשלות הבירה "קרלסברג" הדנית ו-"סקוטיש אנד ניוקאסל" (Scottish & Newcastle"), שהייתה יצרנית הבירה הגדולה בבריטניה. תחת בעלות זו הפך "בלטיקה" למותג בירה בין-לאומי, ב-2008 שווק כבר ב-47 מדינות, כולל אוסטרליה, יפן ויוון והוא גם יוצר בזיכיון בבריטניה ובאוקראינה. כ-10% מסך כל המכירות שלו הגיעו מחוץ לרוסיה.

בסוף שנת 2006, התמזגה חברת "בלטיקה" עם שלוש מבשלות בירה רוסיות אחרות, Vena, Pikra ו-Yarpivo, ובשנת 2007 הן הפכו לישות משפטית אחת.

בינואר 2008, קבוצת "קרלסברג", יחד עם קבוצת "היינקן", רכשו את "סקוטיש אנד ניוקאסל", תמורת 15.3 מיליארד דולר. כתוצאה מכך הפכה "קרלסברג" לבעלת השליטה היחידה בחברה. בהמשך קיבלה 100% מהבעלות על "בלטיקה" בעקבות הצעת רכש למניות הציבור והיא נמחקה מהמסחר בבורסה של מוסקבה באוקטובר 2012.

בעקבות הפלישה הרוסית לאוקראינה בפברואר 2022 ניסתה "קרלסברג" למכור "בלטיקה" ללא הצלחה, וביולי 2023 היא הולאמה על ידי ממשלת רוסיה. בנובמבר 2023  רוסיה גם עצרה את העובדים הבכירים של החברה.

## קישורים חיצוניים

* 
## הערות שוליים

קטגוריה:מותגי בירה
קטגוריה:יצרני בירה
קטגוריה:סנקט פטרבורג: חברות
אלודרה

**אָלוּדְרָה** (מערבית **العذراء** - "אלאד'רה" - הבתולה) או **η בכלב גדול**, הוא כוכב על-ענק כחול בקבוצת הכוכבים כלב גדול עם בהירות נראית מדרגה 2.46, שנמצא במרחק של כ-2,000 שנות אור ממערכת השמש. שמו של הכוכב נגזר מהשם של קבוצת כוכבים שכוללת גם את וזן, ואדרה ומהווה כיום את חלקו התחתון של הכלב הגדול, אך בעבר נקראה בערבית "הבתולות".

אלודרה מהווה את כוכב התקן של המחלקה הספקטרלית B5Ia.

## תכונות
אלודרה הוא על-ענק כחול מסוג ספקטרלי B5 Ia, מסתו מוערכת בכ-21 מסות שמש, רדיוסו פי 57 מרדיוס השמש, טמפרטורת פניו כ-15,000 קלווין והוא מאיר בעוצמה של פי 33,000 מעוצמת ההארה של השמש באור נראה, ובערך כפול מכך בצירוף הקרינה בתחום העל-סגול. בהירותו של הכוכב משתנה בין דרגות 2.38 ו-2.48 במחזוריות של 4 ימים, 16 שעות ו-48 דקות והוא מסווג כמשתנה α בברבור. לאלודרה יש רוח סולרית חזקה שמהירותה מגיעה ל-590 קילומטרים לשנייה וכתוצאה מכך הוא מאבד כמיליונית של מסת שמש בשנה, בערך פי 30 מיליון מקצב איבוד המסה של השמש. למרות שגילו של הכוכב מוערך בפחות מ-10 מיליון שנים, הוא כבר נמצא בשלבי התפתחות מתקדמים אחרי שהמימן שבליבתו אזל. הכוכב צפוי להתקרר, להתנפח ולהפוך לעל-ענק אדום ולאחר מכן לסיים את חייו בסופרנובה.

## קישורים חיצוניים

* אלודרה באתר של ג'ים קלר
* 

## הערות שוליים

קטגוריה:על-ענקים מסוג B
קטגוריה:משתני אלפא בברבור
קטגוריה:קבוצת הכוכבים כלב גדול
ג'ובאני טאק

**ג'ובאני ק. טאק** (באנגלית: **Giovanni K. Tuck**) הוא קצין בדימוס בדרגת לוטננט גנרל בחיל האוויר של ארצות הברית. שירת כראש אגף לוגיסטיקה במטות המשולבים.

## ביוגרפיה
טאק סיים ב-1987 לימודי תואר ראשון בפסיכולוגיה באוניברסיטת המדינה של טקסס. התגייס לחיל האוויר והוכשר כטייס מטוסי תובלה.

בשנים 2003–2005 פיקד על טייסת התדלוק האווירי 905. ביוני 2007 מונה לסגן מפקד כנף הניידות האווירית ה-60. ביוני 2008 מונה למפקד כנף התובלה האווירית ה-15. ביוני 2010 מונה לעוזרו של סגן ראש מטה חיל האוויר. ביוני 2011 מונה למפקד כנף המשלוח האווירי 379, שהוצבה בדרום-מזרח אסיה, ותמכה בפעילות הצבאית במלחמת עיראק, במלחמת אפגניסטן ובקרן אפריקה. במהלך ביצוע תפקיד זה קודם לדרגת בריגדיר גנרל. ביוני 2012 מונה למפקד אגף הדלק בסוכנות הלוגיסטיקה של מחלקת ההגנה. ביוני 2014 מונה לראש מחלקת מבצעים וכוננות באגף המבצעים של חיל האוויר. במאי 2015 מונה לראש מחלקת מבצעים ותוכניות בפיקוד התובלה של ארצות הברית והועלה לדרגת מייג'ור גנרל.

ביוני 2017 קודם לדרגת לוטננט גנרל ומונה למפקד חיל האוויר ה-18 של ארצות הברית. באוגוסט 2018 מונה לראש אגף לוגיסטיקה במטות המשולבים.

במהלך שירותו צבר מעל 4,800 שעות טיסה, על מטוסי T-37 טוויט, T-38 טאלון, B-1 לנסר, E-8, C-21, C-141B, C-17A, KC-10A, KC-135 R/T, ומסוקי בל UH-1 אירוקוי.

טאק בעל תואר שני ביחסים בינלאומיים מאוניברסיטת ובסטר בסנט לואיס, בוגר המכללה למלחמה של חיל האוויר, בעל תואר שני בלימודי אסטרטגיה וביטחון לאומי ממכללת המלחמה של הצי, בעל תואר שני באסטרטגיית ביטחון לאומי ממכללת המלחמה הלאומית ובוגר תוכנית בכירים של אוניברסיטת הרווארד.

בשנת 2017 מונה למפקד חיל האוויר ה-18 של ארצות הברית במקום סמואל קוקס וכיהן בתפקיד עד לשנת 2018.

## קישורים חיצוניים

*ביוגרפיה באתר חיל האוויר של ארצות הברית

## הערות שוליים

קטגוריה:גנרלים בחיל האוויר של ארצות הברית
קטגוריה:אמריקאים מעוטרי אות לגיון ההצטיינות
קטגוריה:טייסי חיל האוויר של ארצות הברית
קטגוריה:מעוטרי כוכב הארד
קטגוריה:מעוטרי מדליית האוויר
קטגוריה:אנשי הכוחות המזוינים של ארצות הברית במלחמת אפגניסטן
קטגוריה:בוגרי אוניברסיטת המדינה של טקסס
קטגוריה:בוגרי אוניברסיטת ובסטר
קטגוריה:בוגרי מכללת המלחמה של הצי
קטגוריה:אמריקאים שנולדו במאה ה-20
ארחות שבת

**ארחות שבת** היא סדרת ספרי הלכה העוסקת בהלכות שבת. הסדרה מתייחדת בכך שכל פרק בה נפתח בתקציר ענייני של הסוגיה התלמודית וההלכתית שממנה נובעות ההלכות שבהן עוסק הפרק ורק אחר כך מובאות ההלכות בסגנון התמציתי המקובל בספרי קיצורי הלכות.

הסדרה נכתבה בידי הרב שלום יוסף גלבר, מחבר הספר "נתיבת שלום"; והרב יצחק מרדכי רובין, רב קהילת בני תורה בשכונת הר נוף בירושלים ומחבר הספר "מראה כהן".

פסקי ההלכה מבוססים על שולחן ערוך ופסקי המשנה ברורה והחזון איש. בנושאים שהתחדשו בדור האחרון הספר מסתמך על פוסקים נוספים.

## תוכן ומבנה
הספר מבוסס על שיעורים בהלכות שבת שהעבירו המחברים ועל לימודם המשותף מדי יום בישיבת איתרי. מטרתו לאגד את כל הלכות השבת בצורה תמציתית וברורה, וכן לברר את ההלכות שהתחדשו בדורנו בעקבות ההתפתחות הטכנולוגית.

בתחילת כל פרק באה הקדמה קצרה על הנושא המדובר בפרק ועל מקורותיו ההלכתיים. כל פרק מורכב מסעיפים המביאים את ההלכה בצורה תמציתית, ובתחתית העמוד ישנן הערות המביאות את המקורות לפסיקה, מרחיבות את הדיון ומביאות שיטות של פוסקים נוספים. בנוסף לפסקי המשנה ברורה והחזון איש המהווים בסיס לפסקי ההלכה בספר, מסתמכים המחברים על הרב משה פיינשטיין, הרב שלמה זלמן אוירבך הרב יוסף שלום אלישיב, הרב ניסים קרליץ ועוד.

חלק ראשון יצא לאור בשנת ה'תשס"ג, 2003, חלקים שני ושלישי יצאו לאור בשנת ה'תשס"ט, 2009. חלק רביעי יצא בשנת 2020, ה'תשפ"א, כשכולו עוסק בדיני הדלקת נר שבת.

הספר קיבל הסכמות מהרב שמואל וואזנר והרב נסים קרליץ ומכתב ברכה מהרב שמואל אוירבך.

## סגנון הספר
הספר נחשב לאחד מספרי הלכות שבת בני זמננו הבולטים בציבור החרדי-ליטאי, לצד שמירת שבת כהלכתה הוותיק. יש המעדיפים אותו משום שהוא נוטה יותר להחמיר ביחס ל'שמירת שבת כהלכתה', וכן בעקבות הסתמכותו באופן רחב יותר על החזון איש בהכרעותיו.

במהדורה הראשונה של החלק השלישי, הופיעה התייחסות למעלית שבת, מבלי להכריע בין האוסרים למתירים, ובמהדורה שנייה שיצאה לאור בתשס"ט, התייחסות זו הושמטה, והסעיף שלפניה חולק לשני סעיפים כדי שלא לשבש את מספור הסעיפים באותו פרק.

## קישורים חיצוניים
* כרך ראשון של ארחות שבת, באתר אוצר החכמה
* כרך שני של ארחות שבת, באתר אוצר החכמה
* כרך שלישי של ארחות שבת, באתר אוצר החכמה

## הערות שוליים

קטגוריה:ספרי הלכות שבת
קטגוריה:ספרי עיון בעברית
קטגוריה:ספרי 2003
פואנט נואר

**פואנט נואר** (בצרפתית: **Pointe-Noire**) היא הבירה הכלכלית של הרפובליקה של קונגו והעיר השנייה בכמות האוכלוסייה לאחר הבירה ברזוויל. מעמדה של העיר משנת 2004 הוא של מחוז אוטונומי. לפני כן העיר הייתה בירת מחוז קוילו. העיר שוכנת על חוף האוקיינוס האטלנטי.

## היסטוריה
שם העיר ניתן לה על ידי יורדי ים פורטוגלים שראו הרים שחורים וכינו את המקום Ponta Negra (הנקודה השחורה) במאה ה-15. רק בשנת 1848 החלה התיישבות אירופאית באזור על ידי הצרפתים ששלטו באזור לאחר הסכם שעשו עם תושבי המקום בני העם לוֹאָנְגוֹ. במקום הוקם כפר דייגים.

עם ייסוד אפריקה המשוונית הצרפתית בשנת 1910, הותר לחברות צרפתיות להתפתח גם באזור זה. לצורך כך היה חשוב לקשר בין ברזוויל שבה היו הרציפים הצרפתיים בנהר קונגו ובנהר אובנגי לחוף האוקיינוס האטלנטי. במורד נהר הקונגו אחרי ברזוויל יש אשדים שלא מאפשרים לספינות לשוט שם, ולכן לא ניתן להשתמש בנהר עצמו לקישור לאוקיינוס. לכן החלה הקמה מסילת ברזל בשנת 1921 בין ברזוויל לבין החוף האטלנטי. ב-22 במאי 1922 נוסדה פואנט נואר בחוף האטלנטי. ב-1927 בעיר היה מקור מים והיו בה 3,000 תושבים. ב-1932 הוקם שדה תעופה וב-1934 החלה לפעול מסילת הברזל קונגו-אוקיינוס (Chemin de fer Congo-Océan). ב-1936 הוקם בית החולים הראשון ובאותה שנה הבנק של אפריקה המערבית (BAO) פתח סניף ראשון בעיר. ב-1942 הגיעה לנמל הימי של פואנט נואר האוניה הראשונה ואז העיר הוכרזה כעיר הנמל של אפריקה המשוונית הצרפתית.

ב-1950 אוכלוסיית העיר הגיעה ל-20 אלף והפכה לבירת אפריקה התיכונה, כאשר ברזוויל שימשה כבירת אפריקה המשוונית הצרפתית. ב-1960 כאשר הרפובליקה של קונגו קיבלה עצמאות העיר הייתה העיר המודרנית ביותר במדינה. ב-1980 התגלה בעיר נפט ואוכלוסייתה הוכפלה עד 1982. בשנת 1994 הגיע מספר התושבים ל-360,000.

תגלית הנפט בעיר הפכה את העיר למובילה בתעשיית הנפט ברפובליקה של קונגו ואחת הגדולות במרכז אפריקה. בנוסף לתעשיית הנפט בעיר נפוצה גם תעשיית הדגה וכריית אשלג.

## ערים תאומות
*
*

## קישורים חיצוניים

* 
* 

קטגוריה:הרפובליקה של קונגו: ערים
קטגוריה:יישובים שהוקמו ב-1883
קטגוריה:האוקיינוס האטלנטי: ערי נמל
קטגוריה:אפריקה: ערי נמל
אלן פוליקאוסקי

**אלן מ. פוליקאוסקי** (באנגלית: **Ellen M. Pawlikowski**) (נולדה ב-1956) היא קצינה בדימוס בדרגת גנרל, אשר בתפקידה האחרון פיקדה על פיקוד הציוד של חיל האוויר של ארצות הברית.

## ביוגרפיה
פוליקאוסקי החלה ללמוד ב-1974 הנדסת כימיה במכון הטכנולוגי של ניו ג'רזי (NJIT). בשנת הלימודים השנייה הצטרפה לתוכנית הכשרת הקצונה של חיל האוויר. היא סיימה את התואר הראשון ב-1978 ונשלחה מטעם חיל האוויר ללימודי תואר שלישי בהנדסת כימיה באוניברסיטת קליפורניה בברקלי, אותם סיימה ב-1981.

את שירותה בחיל האוויר החלה כקצינת מחקר ופיתוח בחיל האוויר בתחום הפרדה וניתוח גזים לצורך מערכות ששימשו את התוכנית האמריקאית למעקב אחר פעילות גרעינית ברחבי העולם. שירתה במרכז היישומים הטכניים ובמעבדת השליטה והבקרה. בשנים 1994–1997 שירתה במחלקת ההגנה, כראש ענף במשרד עוזר מזכיר ההגנה לענייני אנרגיה אטומית וכעוזרת מזכיר ההגנה לענייני מניעת הפצת נשק להשמדה המונית. בתפקידה הבא מונתה לעמוד בראש תוכנית חדשנית בתחום אימון צוותי אוויר באמצעות סימולטורים המדמים מצבים מציאותיים.

במרץ 2005 מונתה למפקדת כנף מערכות התקשורת של לוויינים צבאים, בתפקיד זה קודמה לדרגת בריגדיר גנרל. ביולי 2007 מונתה לסגנית המרכז למערכות טילים וחלל. ביוני 2008 מונתה לסגנית ראש משרד הסיור הלאומי וקודמה לדרגת מייג'ור גנרל. בפברואר 2010 מונתה למפקדת מעבדות המחקר של חיל האוויר. ביוני 2011 קודמה לדרגת לוטננט גנרל ומונתה למפקדת המרכז למערכות טילים וחלל. ביוני 2014 מונתה לסגנית צבאית במשרד עוזר מזכיר ההגנה לענייני רכש.

ביוני 2015 קודמה לדרגת גנרל ומונתה למפקדת פיקוד הציוד של חיל האוויר. היא שירתה בתפקיד עד ספטמבר 2018.

לאחר שחרורה מונתה לחברה במועצת המנהלים של ריית'יאון.

פוליקאוסקי היא אלמנה ואם לשתי בנות.

## קישורים חיצוניים

* ביוגרפיה באתר חיל האוויר של ארצות הברית
* PRIORITY BRIEFING - Brigadier General Ellen M. Pawlikowski

## הערות שוליים

קטגוריה:אמריקאים ילידי ניו ג'רזי
קטגוריה:גנרליות בחיל האוויר של ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי מדליית השירות המצוין של חיל האוויר
קטגוריה:מעוטרות מדליית השירות המצוין של חיל האוויר
קטגוריה:בוגרי המכון הטכנולוגי של ניו ג'רזי
קטגוריה:בעלות תואר דוקטור מאוניברסיטת קליפורניה בברקלי
קטגוריה:בעלי תואר דוקטור מאוניברסיטת קליפורניה בברקלי
קטגוריה:מהנדסות כימיה
קטגוריה:מהנדסי כימיה
קטגוריה:אמריקאיות מעוטרות אות לגיון ההצטיינות
קטגוריה:אמריקאיות שנולדו ב-1956
קטגוריה:אמריקאים שנולדו ב-1956
יגאל דר

**יגאל דר (וולדרסקי)** (12 ביוני 1936 – 15 ביוני 1977) היה כדורסלן ישראלי ומאמן בליגה הלאומית. שיחק בתפקיד הרכז.

## ביוגרפיה
יגאל דר נולד בקיבוץ אשדות יעקב איחוד להוריו שמעון ושושנה וולדרסקי. בגיל 17 הוא שיחק בליגה הלאומית (הליגה הראשונה של אז) בהפועל מעיין ברוך. כשחקן צעיר קלע 11.1 נקודות בממוצע למשחק לצידם של מוסא דניאל ושמעון שלח. בתום העונה סיימה הקבוצה במקום הרביעי ב-1954 חזר לקיבוצו ושיחק 5 עונות נוספות בהפועל אשדות יעקב, והיה בה לשחקן מוביל (ו"מלך הסלים" של הקבוצה) ומאמן במקביל. ב-1961 עבר לשחק בהפועל חיפה למשך 8 עונות, ובחלקן שימש גם כמאמן. לאחר מכן שיחק 3 עונות בהפועל ניר דוד במהלכן שימש כמאמן-שחקן ושיתף פעולה עם גבי טייכנר, בהפועל קריית חיים כמאמן-שחקן ובהפועל מגידו. באמצע שנות השישים שימש גם כמאמן הפועל אפיקים מהליגה השנייה. ב-362 משחקים שבהם שיחק קלע 2816 נקודות.

דר היה שחקן נבחרת ישראל והשתתף ב-82 ממשחקיה. הוא השתתף עם הנבחרת ב-5 אליפויות אירופה:טורקיה (1959), יוגוסלביה (1961), פולין (1963), צרפת (1965) ובאליפות אירופה בפינלנד (1967) בה קלע 16 נקודות ב-9 משחקים ב-1966 זכה עם הנבחרת במדליית הזהב במשחקי עמי אסיה שנערכו בבנגקוק.

בשנת 1977 שימש כמאמן שחקן בהפועל רמת הכובש מליגת המשנה ונפטר מהתקף לב בגיל 41. נקבר בבית הקברות של קיבוץ אשדות יעקב איחוד. על שמו נקרא גביע המדינה לנוער בכדורסל. היה נשוי ליהלומה ואב לשלושה.

## קישורים חיצוניים

* 
* 
* 

## הערות שוליים

קטגוריה:מאמני הפועל חיפה בכדורסל
קטגוריה:כדורסלני נבחרת ישראל
קטגוריה:מאמני כדורסל ישראלים
קטגוריה:כדורסלני הפועל חיפה
קטגוריה:כדורסלני הפועל אשדות יעקב
קטגוריה:כדורסלני הפועל מגידו
קטגוריה:אשדות יעקב איחוד: אישים
קטגוריה:כדורסלני הפועל קריית חיים
קטגוריה:אישים הקבורים באשדות יעקב איחוד
קטגוריה:ישראלים שנולדו ב-1936
קטגוריה:ישראלים שנפטרו ב-1977
בוהמיה הדרומית (מחוז)

**מחוז בוהמיה הדרומית** או **מחוז ייהוצ'סקי** (בצ'כית: **Jihočeský kraj**) הוא אחד מ-13 מחוזות של הרפובליקה הצ'כית, המשתרע בעיקר על פני דרום בוהמיה ההיסטורית, ומקצתו בדרום-מערב מוראביה.

עד 2001 נקרא המחוז **בודייוביצקי** על שם בירתו צ'סקה בודייוביצה.

## מחוזות משנה
מחוז בוהמיה הדרומית, מחולק לשבעה מחוזות משנה (אוקרס, Okres):
* מחוז משנה צ'סקה בודייוביצה 
* מחוז משנה צ'סקי קרומלוב 
* מחוז משנה יינדז'יחוב הרדץ 
* מחוז משנה פיסק 
* מחוז משנה פרחטיצה 
* מחוז משנה סטרקוניצה 
* מחוז משנה טאבור 

ברמה הנמוכה יותר של החלוקה המנהלית של הרפובליקה הצ'כית, מצויות הקהילות (obcí), מעין מועצות אזוריות. במחוז בוהמיה הדרומית ישנן (נכון ל-2011) 623 ישויות כאלו, 54 מהן בעלות מעמד עיר.

## קישורים חיצוניים

* 

* אתר הממשל של מחוז בוהמיה הדרומית 

קטגוריה:צ'כיה: מחוזות
Amar pelos dois

"**Amar pelos dois**" (בעברית: "**לאהוב בשביל שנינו**") הוא השיר שייצג את פורטוגל באירוויזיון 2017. השיר מבוצע על ידי הזמר הפורטוגזי סלבדור סובראל. השיר, שזכה בפסטיבל השירים הפורטוגלי של אותה שנה, נכתב והולחן על ידי לואיזה סובראל , אחותו של סלבדור סובראל. בחצי גמר האירוויזיון הופיע כמספר 9 בסדר ההופעות, ובגמר הופיע כמספר 11. השיר זכה באותה שנה במקום הראשון עם 758 נקודות, והיה לזכייה הראשונה של פורטוגל אי-פעם בתחרות. 758 הנקודות שבהן זכה השיר הן המספר הרב ביותר של נקודות ששיר זכה בו בתחרות לכל אורך שנות קיומה, בשל השינוי בשיטת הניקוד שנה קודם לכן. כמו כן השיר הוא השיר הראשון שזכה בתחרות שמושר כולו בשפה שאינה אנגלית מאז 2007.

## קישורים חיצוניים

קטגוריה:שירי אירוויזיון 2017
קטגוריה:שירי פורטוגל באירוויזיון
קטגוריה:שירים בפורטוגזית
קטגוריה:שירים שזכו באירוויזיון
קטגוריה:שירים על כאב לב
קטגוריה:בלדות ג'אז
קטגוריה:שירי ג'אז ווקאלי
קטגוריה:סינגלים שהגיעו למקום הראשון באיסלנד
קטגוריה:סינגלים שהגיעו למקום הראשון בפורטוגל
פרנק באסן

**פרנק אלברט באסן** (באנגלית: **Frank Albert Bassen**; 14 בנובמבר 1903 סנט ג'ורג', ניו ברנזוויק, קנדה – 17 בפברואר 2003) היה רופא פנימי והמטולוג יהודי-אמריקאי יליד קנדה.

## קורות חיים
באסן נולד בשנת 1903 בסנט ג'ורג', מחוז שארלוט, בפרובינציית ניו ברנזוויק שבקנדה, כאחד משבעת ילדיהם של ט. דייוויס (דוד) באסן (יליד רוז'אני, בלארוס, אז באימפריה הרוסית) ושל קרי לבית סנדלר. באסן סיים בשנת 1928 תואר שני - MD - ברפואה באוניברסיטת מקגיל. באותה שנה היגר באסן לארצות הברית דרך נקודת הגבול ונסבורו, מיין, וקיבל בהמשך את אזרחות ארצות הברית.
בשנת 1932 התיישב בניו יורק. אחרי סטאז' בן שנה בבית החולים מאונט סיני קיבל רישיון והצטרף לסגל בית החולים כמדריך. בימי מלחמת העולם השנייה בשנת 1942 גויס לשרותי הרפואה של הצבא. בשנת 1946 חזר לעבוד בבית חולים ונשאר בהתקשרות איתו עד שנת 1980.
באסן היה פעיל בארגון האחווה היהודי "זטא בטא טאו".

פרנק באסן נפטר בשנת 2003 בגיל 99. הוא השאיר בן, מייקל, ובת, דניז, וכן שלושה נכדים.
לפני מותו התגורר בבולדווין, מדינת ניו יורק.

## תסמונת באסן-קורנצווייג
בשנת 1950 יחד עם רופא העיניים אברהם ל. קורנצווייג פרסם באסן את התיאור הראשון של תסמונת אבטאליפופרוטאינמיה המשפחתית.
החולה שהיווה נשוא למחקר הייתה צעירה יהודייה בת 18, בת להורים בני דודים, שסבלה מרטיניטיס פיגמנטוזה, היסטוריה של שלשולים כרוניים, פגיעה דיפוזית של מערכת העצבים עם תמונה קלינית דומה לאטקסיית פרידריך וכדוריות אדומות בדם בעלות צורה מוזרה עם חריצים - אקאנטוציטים. גם אצל אח של החולה, נמצאו אותם השינויים בדם, התחלה של רטיניטיס פיגמנטוזה, מה שכיוון אל מקור תורשתי של המחלה.
באסן נודע גם בתרומתו לטיפול ובחקר ההמופיליות

## לקריאה נוספת
* Stephen Pemberton *The Bleeding Disease: Hemophilia and the Unintended Consequences of Medical Progress*, Johns Hopkins University Press Baltimore, 2011 ע' 130
**Dorland's Illustrated Medical Dictionary* 32th Edition Elsevier Saunders 2012 ע' 204

### מקורות
* Arthur H.Aufses Jr.,Barbara Niss *This House of Noble Deeds:Mount Sinai Hospital 1852-2002*, New York University Press 2002 ע' 78

## הערות שוליים

קטגוריה:מהגרים מקנדה לארצות הברית
קטגוריה:בעלי תואר דוקטור מאוניברסיטת מקגיל
קטגוריה:רופאים יהודים קנדים
קטגוריה:רופאים יהודים אמריקאים
קטגוריה:המטולוגים יהודים
קטגוריה:אמריקאים שנולדו ב-1903
קטגוריה:אמריקאים שנפטרו ב-2003
הראדץ קראלובה (מחוז)

**מחוז הראדץ קראלובה** או **מחוז קראלובהראדצקי** (בצ'כית: **Královéhradecký kraj**) הוא אחד מ-13 מחוזות של הרפובליקה הצ'כית, השוכן בצפון-מזרח בוהמיה ההיסטורית. המחוז נקרא על שם בירתו, העיר הראדץ קראלובה. פירוש השם בתרגום חופשי הוא "טירת המלכה".

## מחוזות משנה
מחוז הראדץ קראלובה, מחולק לחמישה מחוזות משנה (אוקרס, Okres):
* מחוז משנה הראדץ קראלובה 
* מחוז משנה ייצ'ין 
* מחוז משנה נאחוד 
* מחוז משנה ריחנוב נד קנז'נואו 
* מחוז משנה טרוטנוב 

## קישורים חיצוניים

* 

קטגוריה:צ'כיה: מחוזות
קודי קאש

**קודי ריד קאש** (באנגלית: **Cody Reed Kasch**; נולד ב-21 באוגוסט 1987), הוא שחקן אמריקאי. הוא ידוע בשל גילום תפקידו של זאק יאנג בסדרת הטלוויזיה "עקרות בית נואשות".

## ביוגרפיה
קאש נולד בסנטה מוניקה שבקליפורניה. הוא גדל בחווה באוג'אי שבקליפורניה עד גיל 13, אז עבר לקמרילו שבקליפורניה. שני הוריו של קאש היו פעילים בתחומי אומנות שונים. אביו היה שחקן ותסריטאי עבור הצגות בכורה מקומיות, ואימו במאית וצלמת. הצלחתו של קודי בתחום המשחק, כמו גם הצלחתו של אחיו הגדול מקס קאש בתחום זה, הובילה את המשפחה כולה לעזוב את אוג'אי ולהעתיק את מקום מגוריה לקמרילו שנמצאת במיקום טוב יותר.

## קריירה
לאחר הופעות אורח רבות בטלוויזיה הגיעה הפריצה הגדולה שלו כשלוהק לתפקיד קבוע בקומדיית המצבים Normal, Ohio, שבוטלה לאחר מספר פרקים. קאש גילם את תפקידו של תלמיד תיכון טקסני בסדרת הטלוויזיה הקומית-דרמטית של הנוער האוסטרלי "Out There". הוא גילם את דמותו של זאק יאנג, בנה של מארי אליס יאנג, בסדרת הטלוויזיה הקומית-דרמטית של ABC, עקרות בית נואשות. לאחר היעדרות קצרה מהסדרה הוא חזר להופיע בעונות השלישית והשביעית כמעריצה הסודי של גבריאל סוליס. הוא גם המספר בכמה ספרים מוקלטים. ב-2010 השתתף בסרט האימה מכתב שרשרת.

## פילמוגרפיה
### קולנוע

### טלוויזיה

## פרסים

## קישורים חיצוניים

## הערות שוליים

קטגוריה:שחקני קולנוע וטלוויזיה אמריקאים
קטגוריה:שחקנים ילדים אמריקאים
קטגוריה:אמריקאים ממוצא סקוטי
קטגוריה:אמריקאים שנולדו ב-1987
יחסי אנטיגואה וברבודה – שוודיה

**יחסי אנטיגואה וברבודה–שוודיה** הם יחסי החוץ בין אנטיגואה וברבודה לבין שוודיה. לאנטיגואה וברבודה יש קונסוליה בסטוקהולם, ולשוודיה יש קונסוליית כבוד בסנט ג'ונס, וכן שגרירה שאינה תושבת המייצגת את שוודיה באזור הקריבי, ובכללו אנטיגואה וברבודה, אשר מקום מושבה בסטוקהולם והיא מבקרת בקריביים באופן תדיר. קונסוליית אנטיגואה וברבודה בסטוקהולם היא אחת מ-13 הנציגויות היחידות של המדינה בעולם.

בין אנטיגואה וברבודה נחתם הסכם חילופי מידע בנוגע למס.

מתוקף אמנת שנגן ובהתאם להסכם בין המדינות, אזרחי אנטיגואה וברבודה רשאים להיכנס לשוודיה ללא ויזה, ושוודים המעוניינים לשהות במדינה יכולים לעשות זאת ללא ויזה עד ל-3 חודשים.

במסגרת מפגש מטעם קרן אפריקה נפגשו מנהיגי שתי המדינות. במהלך הפגישה הבטיח ראש ממשלת שוודיה לבדוק את נושא "סימון" אנטיגואה וברבודה באיחוד האירופי, וכן דנו השניים בסיוע לאנטיגואה וברבודה.

## הערות שוליים

קטגוריה:ערכים ללא קטגוריות פיזיות - יחסי חוץ
יחסי סנט וינסנט והגרנדינים – שוודיה

**יחסי סנט וינסטנט והגרנדינים–שוודיה** הם יחסי החוץ בין סנט וינסט והגרנדינים לבין שוודיה. לסנט וינסנט והגרנדינים יש קונסוליית כבוד בסטוקהולם, ולשוודיה יש קונסוליית כבוד בקינגסטאון, וכן שגרירה שאינה תושבת המייצגת את שוודיה באזור הקריבי, ובכללו סנט וינסנט והגרנדינים, אשר מקום מושבה בסטוקהולם והיא מבקרת בקריביים באופן תדיר.

מתוקף אמנת שנגן ובהתאם להסכם בין המדינות, אזרחי סנט וינסנט והגרנדינים רשאים להיכנס לשוודיה ללא ויזה, ושוודים המעוניינים לשהות במדינה יכולים לעשות זאת ללא ויזה עד ל-90 יום.

## קישורים חיצוניים
* כמות אזרחי סנט וינסנט והגרנדינים בשוודיה, לפי שנה

## הערות שוליים

קטגוריה:ערכים ללא קטגוריות פיזיות - יחסי חוץ
שיחול

**שיחול**, **טרידה** או **אקסטרוזיה** היא סוג של עיצוב בו חומר בסיסי, לרוב מטיל מתכת, באורך וחתך מסוימים, מאולץ, באמצעות דחיסה או ערגול, לעבור דרך גוף בעל שטח חתך קטן יותר. בדרך זו מתקבל שטח חתך חדש.

## תיאור התהליך
ממוזער|תהליך סכמטי של ביצוע שיחול
השיחול הוא תוצר של שינויים גאומטריים ודפורמציה של חומר באמצעות תהליך עיצוב/ערגול חם או קר. בשיחול האורך של הפרופיל המשוחל נגזר מגודל ומשקל הפרופיל המקורי. בדרך זו, ניתן לייצר מספר לא מבוטל של חתכי ערב. חתך הערב שנוצר יהיה אחיד לכל אורכו. תהליך השיחול נוטה לייצור מבנה עם כיווניות גרעינית בכיוון הערגול/דחיסה. מוצר שיוצא מהטבעים נחשב לגמור חלקית ודורש עיבוד נוסף לפי הצורך והשימוש הייעודי שלו. השחילים יוצאים מהטבעים מאוד ארוכים ויש צורך לחתוך אותם למידה הדרושה. לעיתים נדרש תהליך של טיפול תרמי על מנת לשפר את התכונות המכניות. התהליך מייצר כוחות גזירה ודחיסה בחומר. בגלל אי היווצרות מתיחה יש אפשרות להגיע לרמת עיוותים גבוהה מבלי לקרוע את החומר.

#### יתרונות
השימוש בשיחול במבנים סטרוקטורליים ואחרים ממזער את הצורך לבצע תהליכי עיבוד שבבי נוספים בחומר הגלם למרות שטיב השטח של השחיל אינו כטיב השטח של פריט שעבר עיבוד שבבי. טיב השטח לשחילי פלדות הוא 3 מיקרון ולמתכות הצבעוניות 0.8 מיקרון. מגוון שטחי החתך שניתן לייצור בתהליך השיחול רחב מאוד וקשה מאוד להתחרות ולייצר חתכים דומים בטכנולוגיות אחרות (כמו שיבוב או יציקה) באותה עלות.

#### מגבלות
קיימות מגבלות לשחילים בעיקר בתצורה הגאומטרית שלהם. העובי המינימלי להשגה הוא בין 1-3 מילימטרים, כתלות בסוג המתכת. שטח חתך הערב המינימלי הוא כ-250 ממ"ר, רדיוס הפינה הוא בין 0.8-0.4 מילימטרים, כתלות בסוג המתכת. לרדיוס Fillet נדרשים 4.0 מילימטרים.

## תהליך שיחול בקור
תהליך זה מתבצע בטמפרטורת החדר או בטמפרטורה קרובה לטמפרטורת החדר. תהליך זה אפקטיבי לרב החומרים בתנאי שהטבעים לביצוע יהיו מספיק חסינים ונושאים את המאמצים שנוצרים כתוצאה מתהליך ביצוע השיחול.

#### דוגמאות לחומרים מיועדים לשיחול בקר
בדיל, עופרת, אלומיניום ונתכיו, נחושת, טיטניום, מוליבדניום, ונדיום, פלדות שונות ועוד.

#### דוגמאות לחתכי ערב ותצורות שכיחים
צינורות, גביעים מאלומיניום, גופים צילינדרים.

#### יתרונות השיטה הקרה
* לא נוצרת התחמצנות בתהליך
* תכונות מכניות טובות תודות למאמץ מהעבודה הקרה המסיבית בקר
* טיב שטח טוב בעזרת חומר סיכה מתאים

## תהליך שיחול בחום
תהליך זה מתבצע בטמפרטורה גבוהה, בקרבת טמפרטורת ההתכה של המתכת. הלחצים שנוצרים בתהליך ינועו בין 5,000-100,000 PSI. הטמפרטורה והלחצים הגבוהים משפיעים על אורך חיי הטבעים וחלקים אחרים בתהליך ונדרשת לובריקציה טובה בתהליך. בטווח הטמפרטורות הנמוכות יותר הלובריקציה היא באמצעות שמן או גרפיט. בטווח הטמפרטורות הגבוהות יותר כתלות בחומר המטופל משתמשים בסיבי זכוכית כמסכך.

## חלקים טיפוסיים שמיוצרים בשיחול
* חלקים במערכות שונות בתעשיית הרכב.
* חלקים סטרקטוראליים לתעשיית התעופה.
* פרופילים מאלומיניום (למשל לחלונות)

## קישורים חיצוניים

* 

## הערות שוליים

קטגוריה:ייצור
החלטה 234 של מועצת הביטחון של האו"ם

250px|ממוזער|
**החלטה 234 של [[מועצת הביטחון]] של [[האומות המאוחדות]]** היא החלטה של מועצת הביטחון של האו"ם שאומצה בתאריך 7 ביוני 1967, בעת מלחמת ששת הימים, ולאחר שכל הפניות לכל הממשלות הנוגעות בדבר להפסיק באופן מיידי את כל הפעילויות הצבאיות במזרח הקרוב נכשלו. המועצה, שחששה מהאפשרות שהמלחמה תתפשט ותחמיר, דרשה שכל הממשלות המעורבות יפסיקו את פעילותן הצבאית עד השעה שמונה בערב על פי שעון גריניץ' (10 בערב שעון ישראל) ב-7 ביוני 1967. המועצה גם דרשה מהמזכיר הכללי או תאנט לעדכן אותה באופן שוטף על המצב.

המועצה התכנסה בעקבות בקשתה של ברית המועצות וההחלטה עברה פה אחד. ירדן וישראל קיבלו את ההחלטה, בתנאי שגם שאר הצדדים יקבלו אותה. ביום למחרת, סוריה והרפובליקה הערבית המאוחדת (שמה של מצרים באותה עת) הפסיקו גם הן את הלחימה וקיבלו את הפסקת האש.

## ראו גם
* החלטה 240 של מועצת הביטחון של האו"ם

## קישורים חיצוניים
 
* [הנוסח המלא של ההחלטה](http://undocs.org/S/RES/234(1967)), באנגלית ובצרפתית

234
קטגוריה:1967 בישראל
קטגוריה:ישראל: היסטוריה
קטגוריה:יחסי האו"ם–ישראל
קטגוריה:מלחמת ששת הימים
234
קטגוריה:1967 בירדן
קטגוריה:1967 בסוריה
קטגוריה:1967 במצרים
234
234
234